Karsten Hønge (SF), 2021-11-09:
Landdistrikterne er udfordrede af vigende befolkningstal og arbejdspladser, manglende investeringer og uddannelsespladser osv.
Vi kender de udfordringer, som også træder frem i den her landdistriktspolitiske redegørelse.
Redegørelsen har i år særlig fokus på uddannelse, beskæftigelse og digital infrastruktur, men også på befolkningstilbagegangen og den stigende alder i landdistrikterne, ligesom den også viser, at tilflytterne til landdistrikterne i højere grad er ressourcefattige end dem, der flytter mod de større byer, og at de lavere boligpriser kan være en del af forklaringen på den udvikling.
Det bør vi være opmærksomme på måske med puljer målrettet opretholdelsen af tilbud i de tyndest besatte områder.
Der er også sket gode ting siden sidst.
Ja, faktisk nævnte SF fire ting sidste år, som jeg synes vi skulle tage fat på politisk i det her kommende år.
To af forslagene er på vej til at blive realiseret.
Den første ting handler om uddannelse.
Vi har i SF tidligere foreslået en udflytningsplan for uddannelser, så vi får skabt bedre geografisk balance i uddannelsestilbuddene.
Det arbejde er vi nu gået i gang med som følge af den nye uddannelsesaftale, som er et godt første skridt på vejen til at skabe flere uddannelsesmuligheder uden for de store byer.
Det arbejde er rigtig vigtigt, for vi ved, at folk bliver boende lokalt, når de uddanner sig lokalt.
Med den arbejdskraftmangel, vi ser ind i, er der et stort behov for, at vi får uddannet arbejdskraft til det lokale arbejdsmarked, for uden et lokalt erhvervsliv går mange ting i stå.
Den anden ting handler om lån i landdistrikterne.
Regeringen har endelig nu spillet ud med et forslag, som godt nok endnu ikke har resulteret i et egentligt lovforslag, men som dog læner sig meget op ad SF's indtil videre fem eller muligvis seks forskellige beslutningsforslag på det her område, som handler om at sikre lån til bolig i landdistrikterne, et hårdt område, hvad angår køb og salg af ejendom.
Vi har i SF i årevis sagt, at markedskræfterne ikke løser det her, og derfor har omdrejningspunktet i vores forslag været, at staten må spille en rolle i den sammenhæng.
Det håber vi at vi kommer i mål med, og vi har noteret os, at der ligger et lovforslag i lovkataloget, som skal rette op på den situation.
Man kan jo lade falde, hvad ikke kan stå, eller man kan forsøge at påvirke udviklingen i en bedre retning ved at understøtte landdistrikterne med de rigtige rammer.
Vi er i SF optaget af det sidste.
Det skal være muligt at bo flere steder, for ikke at sige alle steder, i Danmark uden de store forskelle i muligheder.
Det handler for SF om lige muligheder, og vi ser i høj grad en ulighedsdagsorden her, fordi forskellene mellem by og land vokser, og det siger selv, at det ikke er godt for sammenhængskraften i Danmark.
Nedrivningspuljen skal fortsat være af en størrelse, så vi kan blive ved med at rive de lokale spøgelseshuse, tomter og ruiner ned.
Det er de steder, der skæmmer lokalsamfundene; ingen ønsker jo at bo i et område med det, der vist bliver kaldt øjebæer.
Derfor er det godt, at regeringen har spillet ud med mere end i finanslovsforslaget, for det var klart for lidt.
Det er en afgørende forudsætning for at kunne arbejde hjemme, deltage i fjernundervisning eller drive virksomheder.
Puljen bør målrettes de steder, hvor det er allersværest at få finansiering, f.eks. fordi der er tale om meget få boligenheder eller meget yderligt beliggende boliger, hvor det ikke kan forventes at ske uden støtte.